Papersnake/gushiwen huggingface dataset:
荆门浮舟望蜀江
李白（唐代）

春水月峡来，浮舟望安极？
正是桃花流，依然锦江色。
江色绿且明，茫茫与天平。
逶迤巴山尽，摇曳楚云行。
雪照聚沙雁，花飞出谷莺。
芳洲却已转，碧树森森迎。
流目浦烟夕，扬帆海月生。
江陵识遥火，应到渚宫城。
题黄筌牡丹花下猫
李石（宋代）

红英艳云霞，绿叶足风雨。
牡丹花未开，生意妙谁主。
丹青强摸索，闭目想未睹。
天巧非人工，神凝志良苦。
竦然花下猫，蜂喧聒如鼓。
醉眼不成睡，花气日亭午。
黄生与我意，盘礴一转语。
我老花无情，铅粉付儿女。
送刘方石归旴江
王同祖（宋代）

岁云暮矣始成行，珍重刘公半月程。
四海干戈风物改，乱离时节别离轻。
和淮阳颜长道见寄
韦骧（宋代）

冉冉征途似梦间，相从未几又先还。却思前日同清会，不若当年醉碧山。

别去载怀眉宇旧，书来重说鬓毛斑。吾侪固有襟期远，肯向明时容易閒。
训蒙绝句 鬼神
朱熹（宋代）

鬼神即物以为名，屈则无形伸有形。一屈一伸端莫测，可窥二五运无停。
送吴元茂丞浦江
范成大（宋代）

玉笋翻乘县佐车，飘然不肯待新除。
才名已被人争说，官薄何妨计小疏。
忆昨西湖同我载，从今南浦望君书。
遥知敛板趋风後，始觉丞哉果负予。
赠慎叔良 其二
徐积（宋代）

昨日故人来，慰此白颔叟。两叟忽相见，面色如饮酒。

将此酒色面，抵却春风寒。饮酒岂易比，欢好良所难。

我已五十八，君已五十七。人生勿草草，两公须努力。
入京不谒刘瑾又无私觌之礼调补温州有感
杨旦（明代）

青天白日此行藏，屈已安能媚左珰。十载登朝无寸补，一麾出守有馀光。

思亲顿觉愁成缕，报国悬知鬓未霜。公道式微私贿盛，何时重复旧彝章。
夏夜
陆游（宋代）

散发荒池上，秋声满绿蒲。
磷飞乘月暗，枭语似人呼。
学问无新得，功名负壮图。
拾薪炊麦饭，随事且枝梧。
题钱德载双清堂
李处权（宋代）

谁识堂堂忠懿孙，至今人物典刑存。
颇同陶令辞莲社，但学庞公隐鹿门。
醉枕泉香分石脉，吟窗树老出云根。
喜攜自有东山妓，好事宁无北海樽。
服食方依炼丹井，跻攀莫近洗头盆。
秋风百本篱边菊，夜月三号涧下猿。
未怪频穿康乐屐，可须多羡辟疆园。
题诗我愧词源涸，作记渠能学海翻。
乱后烟霞真得计，静中丘壑要重论。
十年杀气缠伊洛，回首吾庐正断魂。
伯庸从兄自楚北归里赋呈 其二
黎庶焘（清代）

薄宦三年别，穷途百感侵。飘零余老泪，飞动失雄心。

暂共烽边隐，曾劳泽畔吟。新诗留石镜，激烈总哀音。
酬张器判官泛溪
欧阳修（宋代）

园林初夏有清香，人意乘闲味愈长。
日暖鱼跳波面静，风轻鸟语树阴凉。
野亭飞盖临芳草，曲渚回舟带夕阳。
所得平时为郡乐，况多嘉客共衔觞。
庚子至前二日韩德全李师民相继而至聊书一时之事
晁说之（宋代）

先后客无约，寒窗注夕阳。纵谈香柏子，孤兴饮松黄。

不道仇池远，唯迎至日长。于焉岂易得，回首即他乡。
秋夜雨
蒋捷（宋代）

红麟不暖瓶笙噎。炉灰一片晴雪。醉无香嗅醒，但手把、新橙闲撧。

更深冻损梅花也，听画堂、箫鼓方歇。想是天气别。豫借与、春风三月。
丁卯元日十首 其一
刘克庄（宋代）

真率会居同社长，屠苏酒让一家先。垂髫孙各欣新岁，华发翁偏惜旧年。
绍兴祀高禖十首
佚名（隋代）

［圜钟为宫］聿分春气，施主在时。
禖宫笔启，精意以祠。
礼备告备，神其格思。
厥灵有赫，锡我繁釐。
东林习静有感
刘元珍（明代）

三窟经营计独周，谁知身世一浮鸥。沧桑迭换须臾景，舜蹠初分万古忧。

看到尽头机自息，证通来脉体全休。人人共有真归宿，何事纷纭角斗牛。
送天使王侯回朝綵旗联句
吴与弼（明代）

九重雨露尧天大，万国衣冠舜日明。草木光华南服重，风云庆会北归荣。
恭纪恩赐诗 其二十三 赐御用药煮酒一瓶
严嵩（明代）

御醴芬香味独珍，一壶宣赐殿头春。功可益元存曲糵，药能祛疾备君臣。
玉楼春
杜安世（宋代）

晴景融融春色浅、落尽梅花千万片。小池冰解水纹生，消息未闻梁上燕。

楼倚轻寒风力软。目断孤云天自远。又还依旧去年时，寂寞病容人怪见。
和世弼中秋月咏怀
黄庭坚（宋代）

一年中秋最明月，也照贫家门户来。
清光适从人意满，壶觞政为诗社开。
秋空高明万物静，此时乃见天地性。
广文官舍非吏曹，况得数子发嘉兴。
千古风流有诗在，百忧坐忘知酒圣。
露华侵衣寒耿耿，绝胜永夏处深甑。
人生此欢良独难，夜如何其看斗柄。
王甥俊气横九州，樽前为予商声讴。
松烟洒落成珠玉，溪藤卷舒烂银钩。
北门楼卤地险壮，金堤浊河天上流。
离宫殿阁碍飞鸟，霸业池台连秃鶖。
当日西园湛清夜，冠盖追随皆贵游。
使臣词句高突兀，慷慨悲壮如曹刘。
我於人闲触事懒，身世江湖一白鸥。
空余诗酒兴不浅，尚能呻吟卧糟邱。
偶然青衫五斗米，夺去黄柑千户侯。
永怀丹枫树微脱，洞庭潇湘晚风休。
晴波上下挂明镜，棹歌放船空际浮。
不须乞灵向沈谢，清兴自与耳目谋。
江山於人端有助，君不见至今宋玉传悲秋。
期君异时明月夜，把酒岳阳黄鹤楼。
劝学
张咏（宋代）

大化不自言，委之在英才。
玄门非有闭，苦学当自开。
世上百代非，莫遣寒如灰。
晨鸡固自勉，男子胡为哉。
胸中一片地，无使容纤埃。
海鸥尚可狎，人世何嫌猜。
勤慎君子职，颜闵如琼瑰。
克薄小人事，斯辈真可哀。
放荡功不遂，满盈身亦灾。
将心须内疚，祸福本无媒。
赠余月心五首
文天祥（宋代）

月之所在谓之身，朝市山林几样人。
静看一轮如此洁，莫将身著软红尘。
牡丹
吴琚（宋代）

牡丹乘春芳，风雨苦相妒。
朝来小庭中，零落已无数。
魂销梓泽国，肠断马嵬路。
尽日向栏干，踟蹰不能去。
和傅岩叟梅花二首
辛弃疾（宋代）

月澹黄昏欲雪时，小窗犹欠岁寒枝。
暗香疏影无人处，唯有西湖处士知。
维舟岳阳之西岸徐师汊风作不敢行再留一宿用韩昌黎洞庭阻风韵示同行朱仲文张子是
王十朋（宋代）

月行南箕口，簸扬不肯休。我至洞庭侧，狂澜阻行舟。

东望岳阳城，一苇宿可投。吾欲破巨浪，试呼舟子谋。

舟子笑谓我，官岂乘浮丘。同行一二官，好勇岂仲由。

君子不行险，少迟勿烦啾。明朝风自定，鼓枻无忧愁。

汗颜答舟子，汝语非谬悠。书以示同人，欲速不可求。
永宁遣兴三首
张耒（宋代）

国破空陵墓，时移改要冲。
人随幽谷路，县隐乱山峰。
零落荒祠树，悠扬晚寺钟。
犹传仙旧隐，跨鹿有遗踪。
晨谒宫门小雨初过
宋庠（宋代）

宫漏籤声急，天街雨脚微。
晓寒凌禁树，春气裛朝衣。
瑞雾轻犹湿，香尘重不飞。
鸡人传鑰出，华旭满丹闱。
北望
元淮（元代）

公馀信步上谯楼，云淡天低万里秋。遥望神州烟霭里，夕阳红处是瓜州。
送翁灵舒閒游
薛师石（宋代）

袖有新诗如美玉，知君去意十分浓。
山行见草认灵药，午歇就分依古松。
两鬓已添蓬蔂色，三年判作飘零踪。
羁情夜后更愁绝，深涧断猿溪寺钟。
临清轩为吴士延赋
史鉴（明代）

达人尚幽胜，葺宇临清流。清流宜濯缨，深渚可容舟。

周流元不息，昼夜恒滔滔。微风荡生澜，木叶下惊秋。

流响归空房，浮光映高楼。芙蓉缘极浦，杜若被芳洲。

于焉事栖息，驾言聊出游。榜舟张水嬉，拥楫和长谣。

犀然穷怪物，莲折倾龟巢。鸣更出灵鼍，媵予跃文鱼。

境胜良自惬，虑淡信无求。惟应素心人，来此共逍遥。
和曾若虚
王庭圭（宋代）

书生胸次傥无奇，读尽群书未免痴。学似雕龙宜独步，才非天免敢争驰。

青编谩费千章纸，白发愁梳满面丝。愧乏银钩酬雅贶，含毫徒作画沙思。
学古赠丘永嘉征还诗
何逊（南北朝）

龙马鱼肠剑。
躞蹀起风尘。
结客葱河返。
喧喧动尚邻。
入墟犹忆葱。
德卷复疑新。
窥见应门出。
遥识下机人。
相悲泪欲下。
离别方自陈。
赠方豪
郑善夫（明代）

昆山天下士，抗怀薄秋旻。作诗接元白，开口奔鬼神。

狂来放厥词，妙得造化真。习尚罕时好，结交必古人。

三年策仕版，八口还忧贫。民俗日向浇，真欲回其淳。

尸名况疾恶，所以谗柄新。邹阳固得谴，郑侨终见亲。

迷途堕老洫，谁辨玉与珉。君看裳陵山，万古当嶙峋。
柱江至沈相见有诗和韵
释函可（明代）

黑裘未敝耻书生，匹马春风猎猎轻。孤管欲收寒谷泪，空囊一泻大江声。

叔痴不负鸰原梦，僧老难忘鹤岭情。世上有人天有眼，千年终厌话荆卿。
到岩豅寺劝农
魏杞（宋代）

五事忽来此，今朝天气新。
溪山浑是句，樽酒可无人。
幽鸟空惊梦，残花不当春。
飘然又归去，明月满衣巾。
竹枝词
金銮（明代）

春雨春风花意狂，谁家溪上浣花娘。
水流不管花心乱，花落能教水面香。
去陈二首 其二
刘攽（宋代）

礼贤齐相国，爱客郑尚书。徐孺曾悬榻，冯公预食鱼。

甘棠勿剪伐，客馆遂邱墟。长铗还相语，冥鸿幸起予。
奉题董端明渔父醉乡烧香图十六首 烧香二首 其一
陈克（宋代）

相如绿绮有新声，荀令熏炉非故情。曲罢空山满香雾，飘然还上赤霄行。
咏史 其六
翁照（清代）

孔光谮王嘉，浸润致之死。马融排李固，承顺权臣指。

两人擅声华，素推经术士。忽焉好恶乖，交口肆诋毁。

失己违本心，媚人求贵仕。平生读何书，适佐贪且鄙。

一念入奇邪，百世人不齿。愿尔顾修名，慎勿污青史。
题王晋辅桂堂
杨万里（宋代）

诸天别有金色界，金粟如来更奇怪。
玉露洗面曦金风，黄云迎下月姨宫。
未与群芳较颜色，寒香世界谁较得。
一个世界一粟中，万粟世界香无穷。
诗人梦入广寒殿，香杀诗人天不管。
和实之读邸报四首 其一
刘克庄（宋代）

祝鮀非是佞，莒仆未为凶。鬼谷从横舌，终南诡秘踪。

断无麟在薮，独有鼠穿墉。千古谁俦匹，依稀似敬宗。
阎立本西岭春云
吴镇（元代）

西山高五台，缥缈出蓬莱。春半花争发，宵征客倦来。

短桥流曲水，危壁覆苍苔。宣庙曾留赏，临风愧匪材。
眼儿媚·伤春情味酒频中
仇远（元代）

伤春情味酒频中。困倚小屏风。宝钗斜插，懒来梳洗，懒出帘栊。云鬟?鬌娇无力，此醉不禁重。分明彷佛，未央杨柳，太液芙蓉。
西江月 其九
萧廷之（宋代）

调燮火工非小，差殊只在毫厘。鼎炉汞走黑铅飞。

从此恐君丧鼎。

须共真师细论，无令妄动轻为。幽微玄妙最深机。

言语仍须避忌。
林和靖观梅图
龚诩（明代）

颓然醉貌古衣冠，酷爱梅花冒雪看。疏影暗香吟已就，但知诗好不知寒。
宫词 其四
花蕊夫人徐氏（唐代）

东内斜将紫禁通，龙池凤苑夹城中。晓钟声断严妆罢，院院纱窗海日红。
送宜春裴明府之任
雍陶（唐代）

南行春已满，路半水茫然。楚望花当渡，湘阴橘满川。

山横湖色上，帆出鸟行前。此任无辞远，亲人贵用还。
闲斋卧病行药至山馆稍次湖亭二首
常建（唐代）

旬时结阴霖，帘外初白日。斋沐清病容，心魂畏虚室。

闲梅照前户，明镜悲旧质。同袍四五人，何不来问疾。

行药至石壁，东风变萌芽。主人门外绿，小隐湖中花。

时物堪独往，春帆宜别家。辞君向沧海，烂熳从天涯。
游仙诗十九首 其二
郭璞（魏晋）

青溪千余仞，中有一道士。
云生梁栋间，风出窗户里。
借问此何梁，云是鬼谷子。
翘迹企颍阳，临河思洗耳。
阊阖西南来，潜波涣鳞起。
灵妃顾我笑，粲然启玉齿。
蹇修时不存，要之将梁使。
天竺山
俞德邻（宋代）

鹫岭旧寻诗，重来十载期。蛩吟僧定榻，猿挂鹤栖枝。

山月穿窗入，溪云傍竹移。一声清磬发，应悔出家迟。
题酸枣县蔡中郎碑
王建（唐代）

苍苔满字土埋龟，风雨销磨绝妙词。

不向图经中旧见，无人知是蔡邕碑。
谒先伯父刚悯公专祠 其一
林朝崧（清代）

栗主重迎入旧祠，柳营兵马驻初移。十年俎豆惟家祭，百战功名剩口碑。

日照扶桑尘劫换，风飘大树将门衰。不堪回忆褒忠典，泪湿青山奠酒卮。
舟中四咏 其二 鸽子
唐之淳（明代）

篷畔养飞奴，如檐望却无。船人莫惊起，留得伴樯乌。
安公房问法
张继（唐代）

流年一日复一日，世事何时是了时。

试向东林问禅伯，遣将心地学琉璃。
和陶渊明饮酒二十首
方回（元代）

早省宦径恶，荷锄宁带经。
岂不尝守郡，生涯百无成。
一夕偶不饮，鳏枕听遥更。
残灯暗虚牖，落叶锵空庭。
鼠啮叱不止，呼奴效猫鸣。
孰与醉卧熟，万事忘吾情。
谢人冬至送凫
谢枋得（宋代）

阳复旦闭关，万物畏坤含。双凫飞天外，鹜食何贪婪。

儒道又一泰，十年乱愈餤。谁家读书堂，庭阶无清𤂹。

此时谈诗书，莲经提鱼篮。平生太玄文，知者无一谭。

之子爱野鹜，骥驹舞两骖。厚颜酒食馔，不猎悬鹁鹌。

寒威甚毒矢，三杯胜七䤴。烂醉寻梅花，登峰吾尚堪。
君山
史隽之（宋代）

酾酒临江望石湾，松风引上白云关。潮吹海雨来无际，帆遂天风去不还。

千仞振衣聊遣兴，一江如带敢偷闲。老怀抚事偏多感，莫拮中原几点山。
千秋岁 其二 和初子逐妾词
邹祗谟（清代）

唏嘘无计。权且相回避。只一念，应牢记。柳眉休更蹙，荑手应还应。

堪悲是，金樽难下平原醴。

忆昔多惊悸。欢会非容易。难忘却，当初意。原惭金谷主，空学庐江吏。

伊去后，泪痕又把红绡寄。
残句：快晴似为酴醿計
范成大（宋代）

快晴似为酴醿計，急雨還妨燕子飞。
蝶恋花 九月初二夜雨过垂虹桥，书感同梦西
周星誉（清代）

细雨愔愔蓬背滴。蓬底羁人，自展单衾褟。梦又不成灯又黑。

乱展声里天如墨。

似酒浓愁无处说。待倩双鸿，远向天涯觅。桥外杨花桥下客。

可怜一样伤漂泊。
金刚随机无尽颂·如法受持分第十三
释印肃（宋代）

当何奉此经，直千金□□。
诸佛从此出，十地尚魂惊。
江都燕
释正宗（宋代）

荒城春色里，花溅泪潺湲。社燕归无屋，营巢寄客船。
颂古一○一首
释子淳（宋代）

六国清平贺圣年，珠檐高卷月明前。
金轮那肯当堂坐，不用丹墀击静鞭。
或遗扬州芍药者用元韵二首 其一
洪刍（宋代）

似与风光殿后尘，亭亭红艳远看人。既能障下嫣然笑，移取雷塘十里春。
读仲闵诗卷，因成长句
苏轼（宋代）

喜见西风吹麦秋，年年为逭老农忧。
沾涂手足经年种，荐载珠农一倍收。
壮齿君能亲稼穑，异时我亦困耡耰。
独怜紫竹堂前月，清夜娟娟照客愁。
偈颂七十八首
释正觉（宋代）

心不能缘，口不能议。
直须退步荷担，切忌当头触讳。
风月寒清古渡头，夜船拨转琉璃地。
为吴太初题初邻斋二首
方回（元代）

三两茅庐一径深，略知住处未知心。
元来有物先天地，难向君家屋畔寻。
倚杖
陆游（宋代）

倚杖柴门外，踟蹰到日斜。
儿童拾笋箨，妇女卖茶芽。
掠岸过渔艇，隔篱闻纬车。
年来诗料别，满眼是桑麻。
宿独觉院
綦崇礼（宋代）

早发招提宿雨晴，征衫犹带夜香清。山藏鸟道疑无路，石触溪流自有声。

适足此时逃世网，收身何日濯尘缨。迂疏愧乏论思效，尚得君王记姓名。
南山书怀
释绍嵩（宋代）

日色今朝分外明，湖光浩气共澄清。
鸣啼绿树穿花影，水泛青山入古城。
眼下见荣还见辱，病中嫌雨又嫌晴。
衰迟自喜添诗学，三十年来掉臂行。
书怀二绝 其一
王都中（元代）

一心常欲洗民冤，清白炉烟可付天。但愧才疏为政拙，只宜及早赋归田。
芍药四首 其三
邵雍（宋代）

含露仙姿近玉堂，翻阶美态醉红妆。对花未免须酣舞，到底昌黎是楚狂。
晓凉闻莺
韩淲（宋代）

茂树无风晓自凉，数声黄鸟啭圆吭。老身曳屣穿林去，一片荷香是小塘。
江上晚望
寇准（宋代）

寒钟来极浦，古寺隔重岩。
斜日搘颐坐，天涯落月帆。
七夕
杨朴（宋代）

未会牵牛意若何，须邀织女弄金梭。
年年乞与人间巧，不道人间巧已多。
宫词
杨皇后（宋代）

一朵榴花插鬓鸦，君王长得笑时夸。
内家衫子新番出，浅色新裁艾虎纱。
送都宪高先生总督漕运
湛若水（明代）

飞挽地僵仆，海运天翻波。圣皇制国计，全功在漕河。

河水亦有竭，民力岂云多。榜卒晨告痡，及暮靡啸歌。

妻孥终岁别，生死在网罗。去年千里赤，十室九蓬科。

骨肉且相食，他人将若何。根蠹花不实，生理宁有他。

君子秉明德，调剂使平和。干禄有恺悌，刚柔无僣差。

如何民物遂，国祚同无涯。
话旧赠钱冲斋观察 其三
阿桂（清代）

三载征蛮府，天涯笑语温。晨昏欣共数，冷暖不须论。

话旧成尘影，筹边验泪痕。相期崇令德，努力念师门。
于武原从送卢士举
皎然（唐代）

落日独归客，空山匹马嘶。萧条古关外，岐路更东西。

大泽云寂寂，长亭雨凄凄。君还到湘水，寒夜满猿啼。
霅山和丹岩晚春韵
卫宗武（宋代）

十分花事九分隳，开到木兰春已漓。
惟有松筠助山色，青青不改岁寒枝。
又次韵二首
周必大（宋代）

川流元滚滚，客至喜津津。
卜筑新形势，逢迎旧主人。
酒杯容我醉，诗句味君醇。
大隐聊城市，岩耕笑子真。
句
释洪英（宋代）

不到乌江畔，知君未肯休。
重玄寺元达年逾八十好种名药凡所…余奇而访之因题二章
皮日休（唐代）

雨涤烟锄伛偻赍，绀牙红甲两三畦。药名却笑桐君少，

年纪翻嫌竹祖低。白石静敲蒸朮火，清泉闲洗种花泥。

怪来昨日休持钵，一尺雕胡似掌齐。

香蔓蒙茏覆昔邪，桂烟杉露湿袈裟。石盆换水捞松叶，

竹径穿床避笋芽。藜杖移时挑细药，铜瓶尽日灌幽花。

支公谩道怜神骏，不及今朝种一麻。
浮玉道士琴
洪咨夔（宋代）

老蟾亭午潭澄阴，雄虬怒吼雌虬吟。
空岩纳息耳应心，写之以虬寓之音。
大音激越风振林，细音窈眇云起岑。
天机不动天和深，非亏非成非古今。
博山一点蓬莱沉。
王昭君辞
石崇（魏晋）

我本汉家子。
将适单于庭。
辞决未及终。
前驱已抗旌。
仆御涕流未。
辕马为悲鸣。
哀郁伤五内。
泣泪沾朱缨。
行行日已远。
乃造匈奴城。
延我于穹庐。
加我阏氏名。
殊类非所安。
虽贵非所荣。
父子见凌辱。
对之惭且惊。
杀身良未易。
默默以茍生。
茍生亦何聊。
积思常愤盈。
愿假飞鸿翼。
弃之以遐征。
飞鸿不我顾。
伫立以屏营。
昔为匣中玉。
今为粪土英。
朝华不足欢。
甘为秋草幷。
传语后世人。
远嫁难为情。
华严居士赞
释德洪（宋代）

遍界难藏，而应缘震旦。通身是眼，而现形宰官。粲如景星，矫如翔鸾。

贩夫灶妇，欣闻悦观。医国法门，笔端三昧。奋迅出入，游戏自在。

居然不容，世议迫隘。梦游海南，御风骑气。觉来浙东，有口如耳。

且置是事，聊观其一。戏以称性印，印毛印海。光生佛僧，沮却魔外。

惟我可与此道人游乎大华严毗卢法界也。
御试宿集英殿雨过有作呈敏甫学士
李昭玘（宋代）

朝寒生广陌，宿雨涨方池。雾柳和鸦重，风帘为燕攲。

□□□□□，□□□□□。多才恶摩诘，无日不成诗。
范掌书
丘葵（宋代）

出佐绣衣使，八州人共欢。
一句司光笔，六计问周官。
雁鹜手持进，豺狼胆自寒。
岂惟重台省，风采动朝端。
无相和尚塔
释月涧（宋代）

怒霆轰耳记曾呼，充塞乾坤恨未除。将谓阿师无实相，春风万叠峙康庐。
和陈七峰七诗韵
包恢（宋代）

百千始一年，漫分三百六。
来信非有余，往屈讵不足。
形有消犹水，德常久如玉。
世间无神仙，但戒小结束。
次韵张师道庆予七十
方回（元代）

斋沐披来卷，焚香道主臣。
误蒙玉堂老，垂顾草庐人。
帝所闻韶奏，朝廷掌制纶。
属请长孺告，肯逐子云贫。
公伫登翘馆，吾惟钓富春。
骨将埋冢墓，心敢望陶钧。
百岁倒七指，万形归一尘。
庄生真浪语，岂有八千椿。
若讷上人弹琴
梅尧臣（宋代）

祥哀已踰月，遇子弹鸣琴。
安得不成声，子心异吾心。
十日成笙歌，尼父非好音。
先王礼有节，不可过於今。
莫作风入松，怀垅情未任。
一闻流水曲，归思在溪阴。
此焉吾所乐，目极送归禽。
奇气楼
柴望（宋代）

此斋全占崧高胜，更尽楼前第一奇。
芳草碧连天水处，数峰青一暮烟时。
山川不逐阴晴换，宇宙閒看岁月移。
琴已懒弹书懒读，一帘花影咏春迟。
戏呈庆复乞画
沈辽（宋代）

鸷鸟宁有种，诗书多不传。岂期猛厉气，专美鹰与鹯。

有客画鸦鹘，古纸含秋烟。羽毛被玄甲，爪角森戈鋋。

想见太公望，桓桓统中权。何如鄞中尉，侧目谁敢前。

吾方病拘郁，逍遥溪水边。赏此神骏物，霜风相孤骞。

从公乞妙墨，小斋伴衰孱。何以报雅况，作诗致拳拳。
蝶恋花 其一 闺情，集唐诗
董元恺（清代）

钿合钗寒龙脑冻。衫薄香销，舞怯铢衣重。疑是落花还碧洞。

银筝夜久殷勤弄。

愁捻银针信手缝。翠帐云屏，一夕秋砧动。凭仗东风好相送。

只应添得清宵梦。
题申之寄示春郊画轴
楼钥（宋代）

郊原膴膴春意足，细草凄迷芳树绿。雁鹜无数泛陂塘，羊牛相与随刍牧。

几年不泛浙西船，恍如苏台俯平川。闲人忧国无他策，但愿好雨成丰年。
句 其一
王庭圭（宋代）

雪欲留君君不住，散作晴天送君去。沧江破腊。
科桑
范成大（宋代）

斧斤留得万枯株，独速槎牙立暝途。
饱尽春蚕收罢茧，更殚余力付樵苏。
过马侍中亭
陈翊（唐代）

草色照双扉，轩车到客稀。苔衣香屐迹，花绶少尘飞。

薄望怜池净，开畦爱雨肥。相过忘日昃，坐待白云归。
丙午上巳琼林苑赐筵
韩琦（宋代）

春光浓簇宝津楼，楼下新波涨鸭头。嘉节难逢真上巳，赐筵荣入小瀛洲。

仙园雨过花遗靥，御陌风长絮走球。禊饮不须辞巨白，清明来日尚归休。
台湾近咏十首呈巡使黄玉圃先生 其六
蓝鼎元（清代）

累累何为者，西来偷渡人。锒铛杂贯索，一队一酸辛。

嗟汝为饥驱，谓兹原隰畇。舟子任无咎，拮据买要津。

宁知是偷渡，登岸祸及身。可恨在舟子，殛死不足云。

汝道经鹭岛，稽察司马门。司马有印照，一纸为良民。

汝愚乃至斯，我欲泪沾巾。哀哉此厉禁，犯者仍频频。

奸徒畏盘诘，持照竟莫嗔。兹法果息奸，虽冤亦宜勤。

如其或未必，宁施法外仁。
以酒渴爱江清作五小诗寄廖明略学士兼简初和
黄庭坚（宋代）

将发沔鄂间，尽醉竹林酒。
二三石友辈，未肯弃老朽。
借问坐客谁，卢溪紫髯叟。
此翁今惜醉，旧不论升斗。
感皇恩
晁冲之（宋代）

蝴蝶满西园，啼莺无数。水阁桥南路。凝伫。两行烟柳，吹落一池飞絮。秋千斜挂起，人何处。

把酒劝君，闲愁莫诉。留取笙歌住。休去。几多春色，禁得许多风雨。海棠花谢也，君知否。
白雁
罗泰（唐代）

忆别苏郎塞外城，秋来何事复南征。远疑孤鹤横空迥，近讶閒鸥泛渚轻。

雪满上林朝送影，月寒湘浦夜闻声。悬知霄汉翱翔日，白雀那能独擅名。
涵虚阁
富弼（宋代）

画阁高连百雉城，涵虚应不愧標名。
门前柳色兼旗色，座上琴声杂佩声。
肯羡五湖归范劙，未饶三径隐渊明。
我来恰值初晴后，山影波光分外清。
舟中
李流谦（宋代）

一舸乘凉载夕晖，晚来白汗稍停挥。
近人初月当头照，趁宿轻鸥直下飞。
江国有天须恣买，岫云无雨莫空归。
新秋渐到滩头树，先遣蓑童问钓矶。
自晋康顺流六十里有山巉然临江下有岩洞可容千人轩豁平坦景幽邃石罅间滴泉厥味甘冽因目之
李纲（宋代）

鼓柁下端溪，停桡登巀嶭。呀然岩洞开，俨若栋宇设。

千夫可还岩，放步靡凹凸。玲珑四壁间，一一幢旆列。

谁令胚浑初，凝结有罅缺。当年补天手，不顾山石裂。

镌镵馀旧痕，琐碎委环玦。五峰近龙渊，无乃通贝阙。

试求玉函书，何异探禹穴。涓涓乳泉滴，灿灿冰玉洁。

清声落嵌窦，自中琴筑节。尝之味甘芳，涤我肺腑热。

琼浆笑裴航，石髓谢王烈。峤南瘴疠乡，有此云腴冽。

青葱松桂阴，景物助幽绝。岂无会心人，来游共旌别。

题诗制佳名，聊以纪岁月。碧落遥相望，千里未磨灭。
严关新洞
刘克庄（宋代）

羽客初寻见，因于此葺庐。
未能平险峻，先拟架空虚。
磴路樵相引，山名尉自书。
看来临驿道，未必有仙居。
来山中不得往游诸胜闷坐简散原先生
陈曾寿（清代）

残生万兀愁相见，未合寒山照独吁。敢望乖崖分洞壑，聊殊绛县在泥涂。

云封狮口樵初断，冰薄龙潭涧欲枯。剩得微吟安乐法，多时雪桧已模糊。
秋怀十首
韩元吉（宋代）

闭户跏趺意已清，炉香烧尽一灯明。
空庭叶落知多少，一任西风百种声。
无俗念 蓑衣 ＊溪皆呼蓑衣先生景金本注云，
丘处机（宋代）

深溪古岸，到秋来、莎密茸茸无极。楝择修纤归洞府，虚落晴天吹炙。两束丝乾，千条绳就，不假良工织。闲轩亲自，结成渔父装饰。时伴樵牧嬉游，青山绿水，带雨和烟适。妙绝珍幽径晚，披雪冲开芦荻。我本忘名，人皆易号，唤作蓑衣客。佗年功满，化云天上无迹。
送江陵泉少府赴任，便呈卫荆州
岑参（唐代）

神仙吏姓梅，人吏待君来。渭北草新出，江南花已开。

城边宋玉宅，峡口楚王台。不畏无知己，荆州甚爱才。
地震斋居国贤侍郎以诗来自通州次韵一首
李东阳（明代）

独坐空堂别院深，可堪无酒更无琴。双垂短雪衰年鬓，寸结寒无半夜心。

露祷似闻天上语，远书如听谷中音。朝来整笏趋朝地，钟鼓楼高月未沈。
风水洞
元居中（宋代）

二洞标奇石，连岩葺宇新。
凉生清桂晓，暖涨青桃春。
闲拥东方骑，来寻北陇人。
破云拖蜡屐，琢句写霜筠。
谭剧频飞屑，歌长益落尘。
为探琼巘胜，不记玉觞巡。
下客惭长颖，高筵饮德醇。
追随到峰顶，疑化九霄身。
送道录司玄义堵崇德还京
黄仲昭（明代）

帝遣仙郎下玉墀，函香远祀二真祠。江山胜处时停骑，星斗光中夜祝釐。

王事有期秋复暮，归舟难绾柳空垂。霜台自笑贫如洗，握手临岐只赠诗。
寄杨润之表兄
梁伯谦（明代）

自惭踪迹付飘流，端为浮生拙计谋。亲友别离情切切，树云相忆路悠悠。

心怀故里多成梦，身在屯田未足忧。为报江头垂柳绿，长条留取系归舟。
贺大渊自资福住白云
释大观（宋代）

者边飏下舀溪杓，鈯斧又移深处山。说与白云门外客，相逢莫作旧时看。
和王中美大卿致政二首
邵雍（宋代）

自古有才思奋飞，夫君何故独知时。
平生怀抱未少屈，盛世挂冠良得宜。
入格柳挼风细细，厌春花笑日迟迟。
传呼震地门前过，更不令人问是谁。
依韵和提刑太博嘉雪
范仲淹（宋代）

南阳风俗常苦耕，太守忧民敢不诚。
今秋与冬数月旱，二麦无望愁编氓。
龙遁云藏不肯起，荒祠巫鼓徒轰轰。
昨宵天意聚回复，繁阴一布飘寒英。
裁成片片尽六出，化工造物何其精。
散乱狂飞若倚势，徘徊缓舞如今情。
千门竞扫明月色，万木都拆寒梅英。
天上风流忽尔在，人间险阻无不平。
因松偶作琴瑟调，过竹徐移环佩声。
江天鸣雁畏相失，龙庭奔马豪如惊。
丞相沙堤初踏练，将军紫髯浑缀璎。
岩前饥煞啸风虎，海上冻死吞舟鲸。
我有高楼擘云上，双瞳一开千里明。
群阎逐去疫疠远，长逵压下尘埃清。
当知有年可坐致，东臯父老休营营。
因招大使赏天瑞，醉把羲黄向上凭。
穷通得丧了无事，庄老器宇何难并。
君起作歌我起和，天地和气须充盈。
当年此乐不可得，与雪对舞摅平生。
共君学取雪好处，平施万物如权衡。
写意
李商隐（唐代）

燕雁迢迢隔上林，高秋望断正长吟。
人间路有潼江险，天外山惟玉垒深。
日向花间留返照，云从城上结层阴。
三年已制思乡泪，更入新年恐不禁。
句 其三
王安上（宋代）

战士触热冲暑雾，舌燥唇乾惮长路。将军马上设良谋，遥望青山指梅树。

齿牙不觉流津津，比似投醪同饮醇。汉鼎未扶竟分裂，惜哉不是调羹人。
开元广寒词
武衍（宋代）

桂华珠殿水精楼，柘袖笼香乙夜游。
飞下银桥人不觉，月明三十六宫秋。
大河上蒋宝文
徐积（宋代）

大河者大事，我辈安足明。野人好狂言，夫子知本情。

念此有官守，不可从公行。心方愧古人，渤海之王生。
题扇二十四首
曹勋（宋代）

小轩风景画图宽，一再闲寻绿绮弹。
雨着梨花春已老，烟沉芳草梦犹寒。
骢马
霍总（唐代）

青骊八尺高，侠客倚雄豪。踏雪生珠汗，障泥护锦袍。

路傍看骤影，鞍底卷旋毛。岂独连钱贵，酬恩更代劳。
阮郎归·及妆时结薄衫儿
佚名（宋代）

及妆时结薄衫儿。蒙金艾虎儿。画罗领抹缬裙儿。盆莲小景儿。香袋子，搐钱儿。胸前一对儿。绣帘妆罢出来时。问人宜不宜。
读放翁剑南集
刘应时（宋代）

少陵先生赴奉天，乌帽麻鞋见天子。
乾坤疮痍塞目惨，人烟萧瑟胡尘起。
八月之吉风凄然，北征徒步走三川。
夜经战场霜月冷，累累白骨生苍烟。
五载栖栖客蜀郡，骑驴日候平安信。
喜闻诸将收山东，拭泪一望长安近。
瞿唐想风放船时，回首夔府多愁思。
蜀人至今亦好事，翠珉盛刻草堂诗。
放翁前身少陵老，胸中如宽天地小。
平生一饭不忘君，危言曾把奸雄扫。
周流斯世辙已环，一笑又入剑南山。
酒杯吸尽锦屏秀，孤剑声锵峡水寒。
万丈蜡霓蟠肺腑，射虎刽鲸时一吐。
我虽老眼向昏花，夜窗吟哦杂风雨。
不陵间关兵乱中，放翁遭时乐且丰。
饱参要具正法眼，切忌错下将无同。
茶山夜半传机要，断非口耳得其妙。
君不见塔主不识古云门，异时衣钵还渠绍。
怅陈山人不至
王问（明代）

寂寂复寂寂，山深无行迹。
有客期不来，值此风雨夕。
斋中阙晤言，阴虫鸣四壁。
出门还入门，黯黯烛光灭。
挽文峰林公升定海总戎留台弹压疾终官署子澹斋扶榇内渡归蓝田 其一
章甫（宋代）

壮猷元老障东宁，竟厌红尘怆泪零。越岛眼穿新建节，瀛壖肠断旧思铭。

中流报折擎天柱，上界催回镇海星。鼓角风号寒剑佩，军容犹自肃威灵。
次韵李参政见遗生日
魏了翁（宋代）

月暗书中色，霜彫镜里年。
滔滔时易失，落落意难传。
信己终违俗，随人谩辱先。
输他南阁老，欹玉弄寒泉。
太和山铭
区大相（明代）

穹窿太和，远参冥莫。近接嵩华，远拔衡霍。明后有作，是称灵岳。

远帝攸居，天柱是度。赫赫成后，玄戈再援。神之相之，用武以断。

穆穆肃皇，中兴江汉。神之启之，守文以缵。巍巍天柱，前俯璚台。

层城万仞，远应中台。地轴盘结，云汉昭回。灵踪久閟，真路乍开。

爰饰云构，造于中天。冠峰被麓，舄奕墟躔。丹碧霞焕，栋宇星悬。

势侔太一，巧极望仙。神之所妥，钩陈营卫。鞭风驾霆，出入云际。

神之所临，徵灵表异。康国阜民，克显于世。玄圃之峦，仁后所履。

丹丘之屺，仙灵所倚。咸障大荒，曷窥元始。追茂至道，孰踰斯美。

惟兹崇报，前掩禅封。在帝左右，罔或不共。四气顺序，万方景从。

昭佑我明，受福无穷。
池阳六门三土严逐妓余出祖之
邝露（明代）

碧云空溅泪，可以赠生离。自古非今日，朱颜不遇时。

秦淮限桃叶，汉月拥文姬。一领阳关奏，殊惭轻薄儿。
偈颂一百二十三首
释崇岳（宋代）

五年於此谩随缘，去住无心自坦然。
六月霏霏飘端雪，须知别是一壶天。
颂古五十五首
释绍昙（宋代）

云鬓慵梳劣性多，逢人专要逞偻{左忄右罗}。
门前落节归夸后，不柰斧斧咬齿何。
金陵广上诸僚友押韵促笔催妆
朱谏（明代）

睡起杨妃太液东，海棠初试晚妆红。遏云爱听歌喉响，待月休教花影重。

金屋阿娇犹对镜，玉楼翡翠未开笼。琵琶半掩劳呼唤，司马青衫湿处同。
嘉禾百咏·卫墓
张尧同（宋代）

惆怅黎阳客，飘流浙水滨。
定忘空腹恨，知是赤心人。
九日无菊月半后始有市者
韩淲（宋代）

前年重阳时，黄华正纷披。去年近九日，已有菊盈枝。

谁知今年晚，节后才见之。高低灿群葩，可受霜风吹。

渊明心事老，借此吟吾诗。彭泽赋归来，草木应差差。

人苦不解事，谓渠爱东篱。芳草喜尚浓，色泽愁渐萎。

欲醉可不饮，泛酒因儿嬉。
及第后宿平康里诗
郑合（唐代）

春来无处不闲行，楚润相看别有情。

好是五更残酒醒，时时闻唤状头声。
睢阳春日偶书二首
强至（宋代）

杨柳亡隋岸，风尘旧宋州。
寄家盈百指，忆弟湿双眸。
旅宦那能定，人生本自浮。
旋酤街北酒，准拟送春愁。
偈颂十六首
释如净（宋代）

一机织作锦衣裳，是可太平君子床。
只许宝山堆这里，细把玉鍼贞上方。
晋宗庙歌十一首 其七 宣皇帝登歌
傅玄（魏晋）

于铄皇祖，圣德钦明。勤施四方，夙夜敬止。载敷文教，载扬武烈。

夙定社稷，恭行天罚。经始大业，造创帝基。畏天之命，于时保之。
次韩叔夏送行韵
曾几（宋代）

乃祖曾为文送穷，儿孙气味略相同。
立朝有疏慕汲直，去国无相干子公。
竹椅蒲团深著意，雪窗萤案坐收功。
自怜无补朝廷事，又向蛮烟瘴雨中。
大江东去 送杨国瑞西归
段成己（金朝）

西风汾浦，雁初飞，秋水渺茫无际。有底忙时来复去，泛若虚舟不系。篱菊将开，村醪初熟，且住为佳耳。笑言相答，个中吏隐无愧。岁月不贷闲人，君颜非少，我发白如此。好把金杯休去手，万事惟消沉醉。日转山腰，马嘶柳外，歌阕行人起。凭高西望，相思目断烟水。
雨中罢直
宋祁（宋代）

禁树连天雨送秋，千门寒气袭轻裘。
优旃不用夸谐辩，陛楯诸郎已得休。
长相思
蔡伸（宋代）

锦衾香。玉枕双。昨夜深深小洞房。回头已断肠。

背兰缸。梦仙乡。风撼梧桐雨洒窗。今宵好夜长。
题高生眠琴图三绝句 其一
姚燮（清代）

金徽不碎泪不尽，天与香心种恨芽。红竹秋彫三楚阔，夜深风雨忆瓠巴。
遥夜
宋庠（宋代）

夜夕更筹永，霜飞岁籥空。
斗杓常记候，蟾晕豫知风。
过雁惊流弋，衰萤恋故丛。
可堪乡思发，梦绕免园东。
北山访僧晚归
王琮（宋代）

吟僧山北住，又买过湖船。
半日得闲话，一生无此缘。
波光□酒兴，竹色带茶烟。
归路斜阳裹，徐行听乱蝉。
寄屈英发
史弥宁（宋代）

好在灵均几叶孙，棲迟何事尚衡门。
骚章愤世今谁嗣，忠概传家君独存。
夜雨短檠能搰搰，春风逸翻定轩轩。
有书难倩南片雁，巫水黔山劳梦魂。
天仙子（舟行阻风）
吴潜（宋代）

百舌搬春春已透。长驿短亭芳草昼。家山肠断欲归人，风宿留。船津候。一夜朱颜烦恼瘦。

不用寻思闲宇宙。倦鸟入林云返岫。小园自有四时花，铺锦绣。钟醇酎。尽胜累累悬印绶。
偈四首 其四
释智本（宋代）

头戴须弥山，脚踏四大海。呼吸起风雷，动用生五彩。

若能识得渠，一任岁月改。
呈富大卿
华岳（宋代）

司农未晓报龙楼，昨夜中天贯索流。
石父不逢齐子相，马迁空作汉家囚。
铜壶滴碎短长梦，铃索拽翻新旧愁。
安得君王赐归骑，一廛投老大江头。
连通纪叙命纪
郭之奇（明代）

八十三君，太古如一。始作圣人，以同天秩。
一壶歌
陆游（宋代）

悠悠日月没根株，常在人间醉一壶。
倾倒欲空还潋灩，不曾教化不曾沽。
定风波令
周紫芝（宋代）

旧日酴醾时候。酒涴粉香襟袖。老去惜春心，试问孙郎知否。花瘦。花瘦。剪取一枝重嗅。
白水山佛迹岩行速不果到次东坡韵
李纲（宋代）

罗山与浮山，对峙蹲两股。有如垂天鹏，决起初振羽。

兹山乃东麓，秀若芙蓉吐。谽谺岩洞开，地裂娲不补。

何人履石上，修趾映玄乳。当时巨灵氏，擘华不用斧。

蹈躟意未已，遗拇到南土。连山乃浮来，海若助掀舞。

强称金仙人，谁见来接武。坳洼踰镌鎞，缕脉分踵拇。

何尝藉青莲，长此濯白雨。颇疑秦汉间，方士恣飘鼓。

凿成巨人迹，聊示神仙府。祖龙茂林翁，雄毅犹猛虎。

一为异端惑，种种受欺侮。我为江海行，风雨齐万弩。

馀生屡涉险，何异孤注赌。已从罗浮游，胜境敢多取。

天公本无私，尤物随意主。阔视天壤中，沧洲乃吾圃。
东斋杂书
陆游（宋代）

学者学圣人，斯须不容苟。
百年乐箪瓢，千载仰山斗。
家庭盛弦诵，父子相师友。
但令书种存，勿媿耕垄亩。
送陈尉别二首
李吕（宋代）

奕世雄题雁塔名，于今父子自师生。
词场鱼贯真无敌，庆事蝉联尽有声。
雅兴莫追吴市隐，横飞端继紫微明。
从来患盗惊邻里，且喜三年鼓不鸣。
和元微之春游韵寄洪景伯
李端民（宋代）

东阁经年别，穷愁客路难。望尘惊岳峙，怀旧各云散。

茵醉恩逾惊，樯敧兴未残。冯唐嗟已老，范叔敢言寒。

玉烛调魁柄，阳春在笔端。应怜扫门役，白首滞江干。
四宾主·宾中宾
释正觉（宋代）

平生心事结眉头，满面风埃鬓已秋。
大底出门无伎术，奈何今日路贫愁。
圆明园画禅室对雪有作
弘历（清代）

积素山逾远，寒侵夕益繁。节真应大雪，景恰媚名园。

鹤讶翔松顶，蝗知避麦根。竹炉新仿得，活火正温存。
送徐子春往四川
卢儒（明代）

千峰明月夜猿啼，雁自南来客自西。
远近水声滩上下，周回山色路高底。
石门驿畔沽春酒，松子矶边候晓鸡。
回首姑苏渺何处，想应吟遍卷中题。
燕归梁 其一
晏殊（宋代）

双燕归飞绕画堂。似留恋虹梁。清风明月好时光。

更何况、绮筵清。

云衫侍女，频倾寿酒，加意动笙簧。人人心在玉炉香。

庆佳会、祝延长。
减字木兰花 春雨次韵
顾太清（清代）

柳丝长短。约住春阴人意懒。夜雨凄凄。不许催归杜宇啼。

清明雨候。料峭轻寒偏迤逗。九十春光。花信才传到海棠。
送画僧法传
陈傅良（宋代）

问讯雪庵今何如，子来搔首更踟蹰。
时於戏墨窥禅悦，尚想家传及绪余。
曾点尔各言尔志，陶潜吾亦爱吾庐。
谁人解写二归意，欲放风帆还掺祛。
送邓舍人将漕西淮用舍人坐上诗韵
虞俦（宋代）

醉里谁分主与宾，离觞到后莫辞频。
感怀今日知何日，屈指三春破二春。
北郭忍教风送客，江湖犹赖雨留人。
晚晴依旧山光好，稳稳移舟傍玉津。
沁园春·一别秦楼
陆游（宋代）

一别秦楼，转眼新春，又近放灯。忆盈盈倩笑，纤纤柔握，玉香花语，雪暖酥凝。念远愁肠，伤春病思，自怪平生殊未曾。君知否，渐香消蜀锦，泪渍吴绫。

难求系日长绳。况倦客飘零少旧朋。但江郊雁起，渔村笛怨，寒釭委烬，孤砚生冰。水绕出围，烟昏云惨，纵有高台常怯登。消魂处，是鱼笺不到，兰梦无凭。
哭王秀岩
释行海（宋代）

十年知己尽消磨，哭到秀岩愁更多。
顾我此生谁缱绻，问天今日事如何。
雨听蟋蟀成商调，露采芙蓉发楚歌。
毕竟寸情哀不尽，但将荣辱付沧波。
答刘正之见招四绝
黄榦（宋代）

君因戆直招时论，我以疎愚厌俗纷。
万事不须开著眼，苍山白醑对西曛。
和魏午庄方伯博格达山原韵四首 其一
严金清（清代）

岩壑云深古木齐，轻装策马远盘跻。三边屏障资形胜，万姓田园赖涧溪。

村落鸦归疏树冷，寺楼钟动夕阳低。知求民隐非行乐，父老壶浆夹道提。
送温州聂從事赴阙
杨亿（宋代）

佩鞬来海上，七见岁星移。
务劇操刀割，书成插羽驰。
诗传百越徧，诏下九霄迟。
束带朝阊阖，归艎泛渺瀰。
旧游聊税驾，雅饮且轩眉。
郑驿欢相接，牙弦辱所知。
病惊琼树瘦，醉露玉峰奇。
上马便西笑，何须诉酒巵。
偈颂四首
释师远（宋代）

三脚驴子弄蹄行，直透威音万丈坑。
云在岭头闲不彻，水流涧下大忙生。
湖南长老谁能会，行人更在青山外。
鲸背吟二十二首 其十二 抛碇
宋无（元代）

千斤铁碇系船头，万丈滩中得挽留。想见夜深抛掷处，惊鱼错认月沈钩。
刘致政家东冈池莲甚盛昔尝饮焉赋引叙别二首
王阮（宋代）

一枝曾吸碧筩杯，万丈潮头忽见催。
斜倚阑干独惆怅，明年应是不能来。
秋过荐福院竹亭 其二
刘攽（宋代）

开门金锁碎，绕径碧檀栾。钟呗风馀韵，房栊日暮寒。

老僧长入定，好鸟故相看。何事扁舟客，殷勤觅钓竿。
苏子瞻因胶西赵明叔赋薄薄酒杜孝锡晁尧民黄鲁直从而有作孝锡复以属予意则同也聊以广之 其一
李之仪（宋代）

薄薄酒，胜茶汤。刳麝脐，为有香。断尾山鸡避文章，直木先伐甘井竭，谁将列鼎移黄粱。

扬雄草玄反嘲白，曲糵宁非井丹食。却念牛衣儿女心，王郎漫致回天力。

五湖归去弄烟月，伏剑成名空玉雪。饮薄酒，醉后纷纷亦何有。
送永州黄判官并寄丁郎中
刘摰（宋代）

零陵古佳郡，山水楚南奇。太守逢康乐，佳宾得杲之。

翩翩渐高陆，逐逐就新羁。别子东归去，长沙风雨时。
和陶劝农韵勉吾乡之学者
吴芾（宋代）

纵得美官，人亦见鄙。
若博群书，更坚素履。
虽处常流，亦超尘轨。
一旦进为，必兼众美。
周石崖督学擢广西参知寄此送之二首 其一
王慎中（明代）

在楚卿才盛，如公更绝伦。云梦胸自有，岣嵝气常亲。

陶铸看多士，绥怀托远人。九嶷遗迹古，一为访虞巡。
和曾吉父以诗谢郑顾道送酒二首
王洋（宋代）

南浦红蕖色欲然，北山僧枕梦无边。
醉乡境界无南北，不用移封向酒泉。
【仙吕】道情
朱庭玉（元代）

不求三品贵，唯厌一身多。假是功勋，图像麒麟阁，争如忙里闲，暂放眉间
锁。来今往古英与豪，到头都被他，日月消磨。
【六幺遍】有林泉约，云山乐。纶竿坐捻，藜杖行拖。樊笼撞破，尘缨摆脱。
报却君恩归来么？如何，看他龙虎定干戈。
【元和令】有为须有失，无福亦无祸。但高山流水少知音，短歌谁共作？对
清风明月，更看人浊醪还自酌。
【后庭花煞】不留心名利场，且潜身安乐窝。一度兴一度废，一尺水一丈波。
住挣罗，随时达变，得磨陀处且磨陀。　贫乐
功名不可图，贫困不能移。世态如云，转首千般易。谋心不遂心，处意难如
意。阴公造物人莫知，穷通皆命也，岂在人为！
【六幺遍】竟贪财贿，争名气。纷纷蚁战，扰扰蜂集。鸠巢一枝，鹏程万里。
堪叹人生同物类，何异，幻躯白甚苦驱驰。
【元和令】既能贫且乐，莫羡富与贵。高车驷马任从他，得之何足喜？桑枢
瓮牖自由咱，失之何足悲？
【后庭花煞】虽无禄万钟，宁忧家四壁。但且箪瓢饮，徒夸列鼎食。闭柴扉，
固穷甘分，乐夫天命复奚疑。　雪景
磨空生粉云，蔽日见彤霞。透骨侵肌，忽尔风飘飒。酸寒若箭穿，酽冷如刀
刮。裁冰剪水都半霎，乾坤一玉壶，表里无瑕。
【六幺遍】故邀佳客，乘娇马。过向阳溪曲，映暖堤お。山茶半萼，江梅正
花。十里横桥直西下，窝，几人家篱落接平沙。最宜观赏，堪图画。破墙酒旆，
古岸渔差。筠梢密洒，松梢重压。老木枯枝寒藤挂，槎牙，似玉龙搭撒乱披麻。
【后庭花】睹暮天昏黯黪，望长林白刺擦。马盼山城近，人嫌江路滑。怨胡
笳，赏心不尽，归来情倍加。
【随煞】设酒筵连夜饮，会诗题分字押。扫竹叶聊酬兴，刳橙穰深蘸甲。论
奢华，围炉同话，此风流不羡党侯家。　闺思
钩闲垂绣箔，门掩静香阶。憔悴年来，更比年时セ。伤春心未灰，感旧情无
奈。多应浪游年少客，千金将笑买，柳陌花街。
【六幺遍】自姻缘拆，绸缪解。玉台珠网，宝鉴尘埃。谩修锦书，从分玉钗。
一海来相思难擎戴，刚，美容姿消减做瘦形骸。
【元和令】愁眉不易展，鬼病越难瘥。灯花空结尚无凭，不须将龟卦摆。晚
来勉强出兰堂，步墙阴踏绿苔。
【后庭花煞】愁人倦听，杜鹃声更哀。不去向他根底，偏来近奴空侧，诉离
怀。把似唤将春去，争如撺顿取那人来。
秋居幽兴
王禹偁（宋代）

谪居人事慵，幽兴与谁同。
僧到烹秋菌，儿啼索草虫。
扫苔留嫩绿，写叶惜残红。
岁晏琴罇好，篱边有菊丛。
祝英台近（春恨）
吴淑姬（宋代）

粉痕销，芳信断，好梦又无据。病酒无聊，欹枕听春雨。断肠曲曲屏山，温温沉水，都是旧、看承人处。

久离阻。应念一点芳心，闲愁知几许。偷照菱花，清瘦自羞觑。可堪梅子酸时，杨花飞絮，乱莺闹、催将春去。
咏史 其二 王导
陈普（宋代）

醉中送首悲刘胤，食里迷唇吊马流。江左当年何所恃，邺中白雁合封侯。
过文登营
戚继光（明代）

冉冉双幡度海涯，晓烟低护野人家。
谁将春色来残堞，独有天风送短笳。
水落尚存秦代石，潮来不见汉时槎。
遥知百国微茫外，未敢忘危负岁华。(百国 一作：夷岛)
伯恭侍郎自吴门谢事有诗和者无虑百馀人矣且命属和不可辞次韵
张守（宋代）

沧江洗尽眼中埃，饱看江山句更裁。风引前旌如挽去，山迎归棹欲飞来。

捐躯许国忧心在，袖手还家笑口开。应念龙钟豫章守，沉迷薄领日回回。
世之咏物者采春花而落秋实余欲矫其失作冬果十咏 其八 榧
方一夔（宋代）

有木出蛮乡，生居万仞冈。凌烟图朽质，中水濯青裳。

细剥琼肌莹，香浮雕俎光。尸虫穴何处，食果得奇方。
送叶元壁之滃州
姚燮（清代）

浩然挥手寻梅福，一夜南风出甬关。我有还家东去梦，送君飞度海门山。
次韵韩康公二首 其二
刘攽（宋代）

清汝泱泱紫逻深，绿车红旆付重临。圣朝不逆原鸰意，达士俱存塞马心。

日赤报衙容晏枕，夜兰留宴纵清斟。凤池何必全胜此，薄暮归休客万簪。
嘲猫
姚勉（宋代）

蓬蒿塞径掩柴关，紫燕离巢更不还。
大厦连云成就日，重游帘幕有何颜。
陪润州裴如晦学士游金山回作
杨蟠（宋代）

世上蓬莱第几洲，长云漠漠鸟飞愁。
海山乱点当轩出，江水中分绕槛流。
天远楼台横北固，夜深灯火见扬州。
回船却望金陵月，独倚牙旗坐浪头。
又和六日四老会
司马光（宋代）

萸房迎令节，菊蕊入芳筵。华烛初长夜，清霜未冷天。

悲风咽横吹，骤雨送繁弦。聊附邹枚客，敢希园绮贤。
送睦州张参军
张乔（唐代）

重禄轻身日，清资近故乡。因知送君后，转自惜年芳。

远水分林影，层峰起鸟行。扁舟此中去，溪月有余光。
董仲仪来夜郎访死生二首 其二
王庭圭（宋代）

我识君家董状元，草莱崛起跳天门。挥毫玉陛摩星斗，持橐明光奉至尊。
惠文伯居士请赞
释崇岳（宋代）

这汉生来无状，佛祖亦难近傍。
趯出金圈栗蓬，开口不在舌上。
送周泳主簿
郭祥正（宋代）

东风不肯住，发尽梅花白。又着柳梢黄，摇摇向行客。

客行无时休，何以销客忧。今古一樽酒，酩酊江上楼。

黄鹄飞青云，误随秋雁群。网罗千万里，泾渭欲谁分。

诗思阳春发，平湖望明月。若遇北归人，芳音无我绝。
龙兴题额
宋庠（宋代）

八法神毫焕宝题，至今鸾鹊欲惊飞。
临空莫遣流尘晦，幸有仙人拂石衣。
金刚随机无尽颂·无得无说分第七
释印肃（宋代）

朝菌荣非速，一念无延促。
超过数量心，智宝非荆玉。
淮阴侯庙
包彬（清代）

鸟尽良弓势必藏，千秋青史费评章。区区一饭犹图报，争肯为臣负汉王。
送侃侍者归灵鹫
释居简（宋代）

莫将平淡觅陶潜，纪律严于玉帐严。要得澜翻联石鼎，也须雪立到茅檐。

太虚自笑花无蒂，佳境谁云蔗不甜。如此工夫随分到，灵犀无夜不吞蟾。
句
李宗谔（宋代）

金銮后记人争写，玉署新碑帝自书。
山城即事
蔡槃（宋代）

独上山楼上，楼高望尽天。
更无云一点，只有月孤圆。
树老飘黄叶，湖空起白烟。
故园音信断，愁绝不成眠。
题渊明采菊图
方回（元代）

东篱东篱所至有，南山南山古至今。
东篱之西拄我杖，秋菊千丛开黄金。
南山之北送我目，鸿飞山阳我山阴。
今是昨非栗里宅，三径就荒犹可寻。
画工可写渊明面，政恐难写渊明心。
渊明面匪宣明面，谁欤障我西风扇。
翁醉欲眠遣客去，渊明此心我常见。
归去来兮归去来，渊明方寸焉在哉。
宁入东邻白莲社，不上徐州戏马台。
夜入简子古城
刘言史（唐代）

远火荧荧聚寒鬼，绿焰欲销还复起。

夜深风雪古城空，行客衣襟汗如水。
宜章行台邑宰陈前峰宴饮述谢
区元晋（明代）

岩畔清风散晓凉，雨晴秋蔼满衣裳。琴樽此日逢知己，航苇明朝是故乡。

远水迸流归粤海，片云随雁度潇湘。客怀不尽宜阳月，剩贷花前一醉狂。
洋州三十景·禊亭
鲜于侁（宋代）

流水弯还来，羽觞酬酢竞。
应有兰亭篇，邦人起歌咏。
酒边次韵
叶茵（宋代）

天末星流小似萤，因将时事语家庭。
久晴未厌田多雨，从醉难教我独醒。
梅下有人编野史，竹间犹子课羲经。
昨年喜不为身累，闭户何求阮眼青。
咏菊
姜特立（宋代）

菊禀金天精，劲气凌风霜。
水流山下潭，饮者寿命长。
泛我杯中物，染我诗句香。
所以陶徵君，爱之不忍忘。
东门之杨
佚名（先秦）

东门之杨，其叶牂牂。昏以为期，明星煌煌。
东门之杨，其叶肺肺。昏以为期，明星晢晢。
和田家 其六
赵希逢（宋代）

豪门方夺吏还催，打户搥门陆续来。力弊筋驽不入腹，愁肠料得日千回。
舟次羚羊峡
李殷鼎（明代）

向晚群嚣息，移舟傍水隈。岩花迎露落，林鸟御风来。

野寺钟声歇，荒村客思哀。推篷看明月，舟子莫相催。
观源洞
郑玠（宋代）

麻姑峰头黄鹤归，稚川灶上丹霞栖。
寒猿啸木山月白，正是仙人朝斗时。
壶天景象何灵杳，松门石径茸芳草。
落花满院香沈沈，缘似刘郎应解到。
岭下卧疾，寄刘长卿员外
包佶（唐代）

唯有贫兼病，能令亲爱疏。岁时供放逐，身世付空虚。

胫弱秋添供，头风晓废梳。波澜喧众口，藜藿静吾庐。

丧马思开卦，占鸮懒发书。十年江海隔，离恨子知予。
送杜子卿归西淮
黄庭坚（宋代）

雪意涔涔满面风，杜郎马上若征鸿。
樽前谈笑我方惜，天外淮山谁与同。
行望酒帘沽白蚁，醉吟诗句入丹枫。
一时真赏无人共，尚忆江南把钓翁。
别邵武诸故人
戴复古（宋代）

白发乱纷纷，乡心逐海云。
此行堪一哭，无复见诸君。
老马寻归路，孤鸿恋旧群。
酒阑何处笛，今夜不堪闻。
感怀杂诗 其三
郑世元（清代）

泰山不自高，因丘垤以形。河海不自广，因沟浍以名。

他山有砺不，良璧逾晶莹。木槿争朝荣，松柏弥见贞。

何妨粟有秕，维箕簸之精。何妨苗有莠，镈赵耕者明。
陌上花 见菜花感赋
易顺鼎（清代）

峭寒阑角销魂，曾记玉笙吹暖。摇梦天涯，瘦尽东风如箭。

花边胡蝶飞成阵，茜色满衣初剪。算伤春、困酒年年等是，病黄生面。

江南晴未稳，钿车过也，陌上人归应缓。官路斜阳，画出一程程远。

几家篱落和愁闭，有个翠鬟低颤。甚迷离、催换园亭烟雨，嫩莺坐晚。
送陈国正
陈宓（宋代）

美誉清名世所推，南州曾作几人师。
不迟班鬓登台省，却喜青云得路岐。
节义定高东汉士，文章须复董生时。
郡芳非久沾霖雨，且看儒宫习少仪。
宿西谷院六首
李新（宋代）

石髓门前水，松风骨外钟。
迟迟半轮月，未忍出双峰。
念奴娇 日望楼春眺有怀仲弓
王鹏运（清代）

东风吹面，又等二春色，三分过二。欢事难期花易老，莫放阑干二里。

怨极书空，愁来说梦，旧曲还慵理。春云无恙，林莺休诉憔悴。

遥指一角飞檐，百年裙屐，盛江家亭子。韦杜风烟天尺五，销得流光如水。

经醉湖山，笑人鱼鸟，自惜登临意。小桃红绽，嫣然知向谁媚。
同前 其二
周必大（宋代）

忆昨登中寿，梅觞庆九重。回春方昼永，月掩遽云浓。

钟鼓沈长乐，蚕桑罢濯龙。宣仁遗懿在，定谥独追踪。
路人有弃其子者因作是诗予时奉使湖外
彭汝砺（宋代）

彼呱呱者，其孰弃之。彼嬛嬛者，其孰收之。彼禽何知，能字其雏。

其前则顾，饥啄则呼。孰谓斯人，禽之不如。彼雏之微，皆得所依。

婉娩其音，婆娑其衣。孰谓斯人，乃独无归。我号斯言，以告采诗。
过林子幽居
李彭（宋代）

卧听山城罢击柝，策蹇过君霜满须。窗间山好天欲曙，庭下菜满人愈臞。

我非当世可领袖，君合于今称楷模。谢公小草恐未免，怀宝要令真不沽。
陪德久出郊
李处权（宋代）

北客南征岁欲阴，经行始满爱山心。
霜溪见石如清洛，烟树参云似故林。
昨日喜传黄屋信，余生怕听白头吟。
公归问讯庵中老，只履西来意浅深。
黄州临皋亭
刘攽（宋代）

远国江千里，荒城水一涯。居人愁避虎，过客竞乘槎。

秋雨吹天暮，寒涛浸日车。从来迁谪地，卑湿是长沙。
赠长寿寺住持成果上人
周冠（清代）

昔登鹫峰寺，隐公谈元旨。蒲褐屈双足，梵音宣一指。

道佛不在经，得者如穿蚁。道经亦有佛，悟者如牧豕。

灵山本无地，掬之在尺咫。出世非忘世，佛亦求诸己。

聆此颇称善，妙论欲予起。茫茫众生劫，忽忽十余纪。

朅来珠江游，两载滞行李。丛林每探胜，问道寻释子。

缁流亦有徒，钟磬惟食耳。谁能阐宗风，一畅禅家理。

成师本慧异，少即达生死。壮年历四方，大刹皆投止。

内典得师授，旷然无涯涘。归来主名山，知识为上士。

登坛一棒喝，闻者俱粲齿。忽焉若猛省，鞭辟更入里。

经佛两融液，若冰之在水。余艺擅岐黄，利济心所喜。

能事复通儒，间亦涉书史。小诗格律奇，岛瘦差可拟。

纵笔扫尺素，寒梅香满纸。赠予两三幅，墨沈留霜蕊。

此品自超卓，亲炙非俗鄙。俨从隐公游，不觉颠厥趾。

我闻六祖时，一偈悟佛氏。欲证菩提身，夙根原有以。

传法得南宗，愿言从此始。
答颖叔
徐积（宋代）

大使莫忧淮上叟，万事付之诗与酒。若问我家何所营，为比陶潜少三柳。
宿姚家庄
玉保（清代）

驱车投荒村，夕阳满林薄。田家重款宾，殷勤开草阁。

自云城中人，家世久萧索。徙居牛栏山，胼胝事耕作。

薄田仅数亩，糊口异飘泊。迄今三世余，母子保藜藿。

城中多族党，当时竞炫烁。一再过其门，嗣续叹日削。

担种两不能，此身竟何托。白屋无冻馁，朱门有沟壑。

君看贵家子，往往悲中落。闻言心惨凄，是非感今昨。

凉月隔林来，西风卷疏箨。
孔明
曾巩（宋代）

称吴称魏已纷纷，渭水西边独汉臣。
平日将军不三顾，寻常田里带经人。
挽高宗皇帝章四首
卫泾（宋代）

致治勤三纪，怡神寿九龄。
玉卮传汉殿，宝册焕尧庭。
庆事方频举，哀歌讵忍听。
万邦惟戴舜，亿载奉慈宁。
夜景
黄庚（元代）

一池清浸藕花月，午夜凉生菰叶风。风月无边诗兴动，品题收拾锦囊中。
古繙经台
易士达（宋代）

仙人何代此繙经，叠石成台掌面平。
好是松风明月夜，恍然吹下步虚声。
送默然上人归天台
王镃（宋代）

孤云不定心，持缽度寒林。
野饭青蒲洁，秋程黄叶深。
海风潮水发，山雨晓烟沉。
归到石桥日，应看瀑布吟。
挽仁宗皇帝词
金君卿（宋代）

优贤从谏致时雍，舜目尧眉俨睟容。
灵算格天齐睿考，瑞元开筴倍神宗。
梦回彩仗归霓阙，愁入宫声咽暮钟。
臣子诉号空殒血，鼎湖无路许攀龙。
江行杂诗三首 其一
孙致弥（清代）

一舸淹晨夕，平沙舣落曛。江潮晴涌月，山火夜烧云。

黑想蛟涎出，腥愁虎气闻。明朝牵百丈，回首白鸥群。
梦中为人跋画两绝 其二
刘克庄（宋代）

花鸟皆诗料，江山即画图。暮归锦囊重，压杀小奚奴。
避贼书事十三首 其六
左纬（宋代）

十迁昧南北，终岁在路歧。霜坚齧我足，风冽剥我肌。

艰难固其分，衰老难支持。白骨乱荒草，百迁亦不辞。
次韵庭玉弟暮春作
李昭玘（宋代）

小雨廉纤春欲归，桃花吹尽燕来迟。闭门却有宜人处，帘幕阴阴睡起时。
颂古五十七首
释道昌（宋代）

千里万里，不著便处却能回，
闭了方丈依前来。双收双放，
半合半开。主宾全体用，
石女老黄梅。
次韵叶成甫有怀见寄
李弥逊（宋代）

来辕去棹亦劳劳，晚岁丘园避俗陶。
问事不知三语掾，阅人无俗九方皋。
交论金石穷犹见，诗得江山老更豪。
清梦纵能追蜡屐，雨声偏傍夜床高。
近市一首
苏籀（宋代）

摩肩蹑足吁屠贩，接衽骈颅坌驵筲。
巷隘姑名为小隐，宾佳不必有珍肴。
龙钟游宦如投耒，琐屑侨民一系匏。
丘索典坟心迹远，烟埃咫尺自喧淆。
挽王季海丞相
孙应时（宋代）

海量真无满，天和得大全。
朝仪觌麟凤，仙骨称貂昱。
分陕初聊尔，骑箕遂窅然。
平生融洩乐，端不舍黄泉。
跋李允蹈思故山赋辞
杨万里（宋代）

月岩含章兮，噫。熟贳之璜兮，噫。逋不其偿兮，噫。眉山之下兮，噫。

既亿其价兮，噫。胡漏于罅兮，噫。吁于眉山兮，噫。山吁于天兮，噫。

天蹙其颜兮，噫。有斐孙子兮，噫。花披秀启兮，噫。烈祖是似兮，噫。

笔似其锋兮，噫。骨似其穷兮，噫。栖栖其逢兮，噫。尔词则古兮，噫。

尔骚则楚兮，噫。尔璞孰估兮，噫。招招巫咸兮，噫。有篿尔占兮，噫。

曷焯尔潜兮，噫。曷窞不济兮，噫。曷蔀不贲兮，噫。咷初笑既兮，噫。
和唐刺史崔公壁间二绝 其二
张述（宋代）

春花凝露草凝烟，讼简民淳屡有年。每念旧山归未得，何妨于此醉林泉。
鹊桥仙（七夕）
王之道（宋代）

断虹霁雨，余霞送日，帘卷西楼月上。银河风静夜无波，天亦为、云軿相访。

蛛丝有恨，鹊桥何处，回首又成惆怅。长江滚滚向东流，写不尽、别离情状。
惠文伯居士请赞 其二
释崇岳（宋代）

这个贼，无面目。指东南，看西北。不住云居，又憎荐福。

自知不解守丛林，永劫甘心入地狱。
征妇思
徐照（宋代）

年半为郎妇，郎去戍采石。
又云戍濠梁，不得真消息。
半年无信归，独自宋罗帏。
西风吹妾寒，倩谁寄郎衣。
姑老子在腹，忆郎损心目。
愿郎征战早有功，生子有荫姑有封。
答裴煜道中见寄
王安石（宋代）

君游苦数归苦晚，一驿险有千里远。
知君陟降旦暮间，马力不劲厌长坂。
雨脚坠地花枝低，风头入溪蒲叶偃。
此处登临不奈愁，琼树森森遮叠巘。
访杰师不值
韩淲（宋代）

老于交往喜寻僧，涧道微寒水未冰。尽日应身何处供，夜钟谁上佛前灯。
杂言用投丹阳知己兼奉宣慰判官
李白（唐代）

客从昆崙来，遗我双玉璞。云是古之得道者西王母食之馀，食之可以凌太虚。

受之颇谓绝今昔，求识江淮人犹乎比石。如今虽在卞和手，□□正憔悴。

了了知之亦何益，恭闻士有调相如。始从镐京还，复欲镐京去。

能上秦王殿，何时回光一相眄。欲投君，保君年，幸君持取无弃捐。

无弃捐，服之与君俱神仙。
终南吟赠王尧卿
王廷相（明代）

太乙巉巉太白东，中有佳士才且雄。西京之侠赠龙剑，凌轹不数渭上翁。

被褐忽来谒天子，手接双霓弄海水。蛟螭嚇人磨齿牙，拂衣还入云厓里。

云厓千万丈，莽苍临平野。白日历高标，飞流绝奔马。

龙蛇萧萧谢傅心，溪谷盘盘远公社。泠泉终日快闻韶，古木千章不知夏。

桐花乳燕午风轻，茅屋荒池夜雨晴。幽人开尊石坛下，客来相对称达生。

春阳迟迟鸟鸣涧，美稼离离人上坪。蓝田辋川在何处，图史常垂谏议名。

中原犹格斗，豺虎日侵寻。七泽波寒洞庭远，九疑云尽苍梧深。

百年悽恻终南心，为君写作终南吟。斸茅卜居夹深沜，白发相将弹舜琴。

彼美人兮望不来，朱弦瑶轸漫相开。野人醉倒啸歌起，万壑秋生明月台。
苦雨行
郭祥正（宋代）

阴风黑塞云漫漫，虚空昼夜腾波澜。群龙淫怒烦神官，银河源源来未乾。

日月暗行天岂安，地下万物泥潦汍。角鹰快鹄摧羽翰，小鱼为凤蛙为鸾。

君子有忧心盘盘，欲上问天造化端。苍天无路不可干，哀歌空屋声何酸。
读宋史感邹志完事 其二
沈在廷（清代）

谏草虽焚未可轻，一缄妄出祸机生。新州赦后昭州窜，二客同时有令名。
和秋景韵二十首 其六 秋意
李昌祺（明代）

庚金应候雨收初，一叶飘飘坠井梧。苧服不宜临水坐，藤床已爱背风铺。

衰容未入溪头柳，爽气偏凝石眼蒲。颇觉今朝非昨日，炎凉何苦自相驱。
偈颂三十首
释慧晖（宋代）

运步堂堂，通身历历。
东道西说，南来北去。
全得寸心，直用尺情。
早梅芳近
仇远（元代）

碧溪湾，疏竹外，正小春天气。绿珠羞涩，半吐椒红可人意。月香珠瘦影，露脸凝清泪。笑倡条冶叶，怕冷尚贪睡。

马行迟，雪未霁。还忆前村里。青禽啁哳，疑是当时梦初起。旧愁归塞管，远恨潇湘水。望江南，故人家万里。
圣君曲
朱诚泳（明代）

圣人履天位，驭世应昌期。宝历千年运，神京万世基。

梯航来职贡，海岳拱神祇。常道陈中夏，仁恩洽四夷。

仪文唐制度，官属汉威仪。气正三辰顺，年登百谷滋。

河清龟出洛，日暖凤鸣岐。大地歌谣满，唐虞今在兹。
送杨伯可赴省
陆文圭（元代）

秋水芙蓉幕，时闻啸诺歌。
簿书精力尽，台省故人多。
别酒禁愁得，交情奈久何。
怀君四德信，廉正复谦和。
过北流县八里游勾漏观留五绝句 其三
李纲（宋代）

羽人相导把霓旌，窈窕松林露气清。不用逢迎同贵客，暂来花院听棋声。
湖上晚望寄友人
释智圆（宋代）

不得天涯信，相思对景浓。
惊飙吹落叶，残日在遥峰。
照水鱼村火，沈烟野寺钟。
幽怀向谁说，静立自搘筇。
瑞鹤仙 四月六日出都，小憩芦沟桥偶述
周之琦（清代）

柳丝征袂绾。试锦羽初程，玉骢犹恋。铜街佩声远。

向天边回首，故人如面。藤阴翠晚。但怪得、琴尊梦短。

有游蜂、知我心期，刚是褪红曾见。

还看。珠巢题字，墨晕初乾，酒痕微泫。晴云乍展，春已在，驿桥畔。

问柔波一样，仙源流下，为底人间较浅。要重寻、京邑尘香，素襟漫浣。
送玉峰琳长老得戒还清泉 其二
觉澄（明代）

发足超方自逸群，登坛今得戒香熏。衲衣暂挂春天树，金锡遥穿日暮云。

杳杳三山江上涌，滔滔二水寺前分。清泉到日心无事，参透禅机了见闻。
清凉寺竹
罗必元（宋代）

清凉世界竹如云，旧日君王爱此君。
时代改迁龙变化，荒山啼鸟不堪闻。
崔尚书挽词
张说（唐代）

相宅隆坤宝，承家占海封。庭中男执雁，门外女乘龙。

鸣玉游三省，摐金侍九重。一朝宾客散，留剑在青松。
步西湖次韵徐南卿
陈造（宋代）

逐利争名地，扶衰瞢一临。
官同冰谷冷，盟缔海鸥深。
局步无夷路，卑栖有枯林。
鸢鱼天地内，遂性各飞沈。